als_Latn dik_Latn sag_Latn
Protesta e sotme e paralajmëruar nga demokratët dhe Bashkimi i Sindikatave te Pavarura do të jetë një marshim që nis nga sheshi “Skënderbej” për t’u mbledhur të gjithë bashkë në sheshin përpara Kryeministrisë.
E organizuar nga sindikatat e pavarura dhe e mbështetur fort nga PD-ja dhe aleatët e tyre, protesta nis në orën 12:00 nga sheshi “Skënderbej” ku do të hidhen dhe pankartat e para për uljen e çmimit të energjisë, uljen e taksave, mosmiratimin e buxhetit 2015, papunësisë, varfërisë, rritjes së pasigurisë në vend etj.
Në momentin që kryetari demokrat Lulzim Basha do t’u bashkohet protestuesve, marshimi do të zhvendoset përgjatë bulevardit “Dëshmorët e Kombit” dhe do të ndalet para godinës qeveritare. Para Kryeministrisë do të instalohet dhe një podium ku do të flasin qytetarë të ndryshëm nga mbarë vendi.
Protestën do ta hapë kreu i Sindikatave të Pavarura, Gëzim Kalaja dhe më pas do të flasin sindikalistë të tjerë. Ata do t’u lënë radhën qytetarëve të ndryshëm, të cilëve u është shembur shtëpia e hipotekuar pa paralajmërim, apo të papunë që nuk mbajnë dot familjen.
Pas 7 folësve do të marrë fjalën kreu i PD-së Lulzim Basha i cili do të mbyllë edhe protestën e datës 22 nëntor dhe do të lajmërojë shpërndarjen e saj në të gjitha qytetet e vendit. Gjithashtu gjatë protestës së sotme, protestuesit do të mbajnë edhe një banderolë të madhe kundër rritjes së taksave.
Ndërkohë një ditë para protestës së PD-së, Policia e Tiranës bëri të ditur se janë marrë masat për sigurinë e rendit dhe qetësisë, ndërkohë që njoftoi se do të bllokohet totalisht qarkullimi i mjeteve prej orës 11:00 deri në orën 16:00 në sheshin “Skënderbej”, bulevardin “Dëshmorët e Kombit”, në sheshin “Nënë Tereza” dhe në sheshin “Italia”.gsh
als_Latn als_Latn als_Latn als_Latn als_Latn als_Latn